Ma gevonnis wat kind uit weerwraak versmoor | Maroela Media
Ma gevonnis wat kind uit weerwraak versmoor
'n Vrou wat haar seun met 'n kussing versmoor en daarna sy liggaam aan die brand gesteek het uit weerwraak vir haar voormalige man, is Woensdag in die Johannesburgse hooggeregshof gevonnis.
The Star het Donderdag berig Maliepetsane Precious Mokoena is tot 18 jaar tronkstraf gevonnis. Sy is ook twee jaar tronkstraf opgelê vir opsetlike saakbeskadiging, en ses maande vir aanranding. Die vonnisse gaan gelyktydig uitgedien word.
Mokoena het op 13 Januarie 2013 haar agtjarige seun, Lehlohonolo Magatikele, versmoor terwyl hy geslaap het. Sy het daarna sy liggaam in haar voertuig gesit, na 'n nabygeleë woonbuurt gery, en sy liggaam langs die pad aan die brand gesteek.
"Hy het rustig in sy bed geslaap toe sy ma hom vermoor het," het regter Ndawoyakhe Tshabalala tydens die vonnisoplegging gesê. "Sy is gedryf deur weerwraak en wou haar voormalige man en sy nuwe vrou verhoed om 'n verhouding met die seun te bou. Sy lewe het gewelddadig tot 'n einde gekom.
"Ek kan myself nie indink hoe sy liggaam onder die kussing moes geruk toe hy na asem gesnak het nie. Niks kan Mokoena se optrede regverdig of verskoon nie," het Tshabalala bygevoeg. – SAPA